

Αρκαλοχώρι, 19/ 06/2025

Προς: ΜΜΕ

**ΔΕΛΤΙΟ ΤΥΠΟΥ**

**Υπογράφηκε η Προγραμματική Σύμβαση για τη Μελέτη ανέγερσης Νέου Γυμνασίου στο Αρκαλοχώρι**

Εξαιρετικά σημαντική είναι η σημερινή ημέρα για την εκπαιδευτική κοινότητα του Αρκαλοχωρίου, καθώς υπεγράφη η προγραμματική σύμβαση μεταξύ του Δήμου Μινώα Πεδιάδας και του Αναπτυξιακού Οργανισμού Τοπικής Αυτοδιοίκησης ΔΑΙΔΑΛΟΣ ΑΕ-ΟΤΑ. Η σύμβαση αφορά στην εκπόνηση της μελέτης για την ανέγερση νέου Γυμνασίου στο Αρκαλοχώρι, προϋπολογισμού 249.289,60 ευρώ, σε αντικατάσταση του σεισμόπληκτου σχολείου.

Η υπογραφή της προγραμματικής σύμβασης που αναδεικνύει την απόλυτη προτεραιότητα που δίνεται από τη Δημοτική Αρχή στο πρόγραμμα σχολικής στέγης, ειδικά για τα σεισμόπληκτα σχολεία της περιοχής, έγινε στο Θραψανό, παρουσία του Δημάρχου Μινώα Πεδιάδας Βασίλη Κεγκέρογλου, του Αντιδημάρχου Γιώργου Μελεμενή, του Προέδρου της Δαίδαλος Α.Ε. Κώστα Φασουλάκη, του Διευθυντή της Δαίδαλος Α.Ε. Θανάση Κύρκου και της Μαρίας Χουλάκη από την Τεχνική Υπηρεσία.

«Η σημερινή ημέρα αποτελεί ορόσημο για το Αρκαλοχώρι και το Δήμο Μινώα Πεδιάδας, καθώς με την υπογραφή αυτής της προγραμματικής σύμβασης, κάνουμε ένα αποφασιστικό βήμα για την ανέγερση ενός νέου, σύγχρονου Γυμνασίου στο Αρκαλοχώρι. Για χρόνια, οι μαθητές μας και η εκπαιδευτική μας κοινότητα υφίστανται τις συνέπειες του καταστροφικού σεισμού του 2021, στερούμενοι τις απαραίτητες υποδομές για ένα ποιοτικό εκπαιδευτικό περιβάλλον. Σήμερα βάζουμε τις βάσεις για το νέο Γυμνάσιο, σε έναν χώρο όπου η γνώση θα καλλιεργείται απρόσκοπτα και όπου οι νέοι μας θα αποκτούν τα απαραίτητα εφόδια για να χτίσουν το δικό τους μέλλον. Η συνεργασία μας με τον Αναπτυξιακό Οργανισμό Τοπικής Αυτοδιοίκησης ΔΑΙΔΑΛΟΣ ΑΕ-ΟΤΑ, είναι καθοριστική και επιβεβαιώνει την κοινή μας βούληση να προχωρήσουμε άμεσα στο πρόγραμμα σχολικής στέγης για τα σεισμόπληκτα Σχολεία και αυτή είναι η δέσμευσή μας απέναντι στις επόμενες γενιές», ανέφερε ο Δήμαρχος Μινώα Πεδιάδας Βασίλης Κεγκέρογλου.

Συμπλήρωσε επίσης ότι το επόμενο διάστημα ολοκληρώνεται η αγορά οικοπέδου για το νέο 1ο Δημοτικό Σχολείο Αρκαλοχωρίου και θα ακολουθήσει η ανάθεση της μελέτης του ενώ αναμένεται και η πρόσκληση για την ανάθεση της αποκατάστασης του Διατηρητέου Σχολείου Θραψανού.

Αξίζει να σημειωθεί ότι η παρουσίαση των προτεινόμενων μελετών θα γίνει το Σεπτέμβριο.